送周希顔游章貢
作者：陳文蔚
朝代：宋

paragraphs: 憶昔吾先師，慷慨歌遠游。
超忽凌八荒，咫尺視九州。
東將征暘谷，挂衣扶桑頭。
西不畏羊腸，而以摧其輈。
南轅有遐眺，直指百粵陬。
北駕何所之，亦欲窮燕幽。
墮地弧矢志，壯歲無不酬。
肯學鄙丈夫，拘剪守一丘。
今日因送子，歌此臨清流。
江深不可極，負重萬斛舟。
慨然動高興，不作賈胡留。
發足真自此，行矣萬里修。
倘或跨疲蹇，路長殊可憂。
願言自努力，歲晚當遂謀。
江山有會意，寄書傳置郵。